বিদেশি অভিযুক্তদের পলায়ন নিয়ে কেন্দ্রকে নীতি তৈরির সুপ্রিম নির্দেশ

ওয়েব ডেস্ক: জামিন পেয়ে বিদেশি অভিযুক্তদের পলায়ন রুখতে কেন্দ্রীয় সরকার (Central Government) উপযুক্ত নীতি তৈরি করুক, এমনটাই মন্তব্য করল সুপ্রিম কোর্ট (Supreme Court)। সাইবার জালিয়াতিতে অভিযুক্ত নাইজেরিয়ার (Nigeria) এক নাগরিক জামিন পেয়ে পলাতক। তাঁর জামিন বাতিলের জন্য হওয়া মামলার শুনানিতে বিচারপতি দীপঙ্কর দত্ত ও বিচারপতি এজি মাসির বক্তব্য, বিদেশি অভিযুক্তদের এভাবে পালিয়ে যাওয়া রুখতে সরকারের নির্দিষ্ট নীতি তৈরির প্রয়োজনীয়তা রয়েছে।

ভারত (India) ও নাইজেরিয়ার মধ্যে বন্দি বা অভিযুক্ত প্রত্যর্পণের কোনও চুক্তি না থাকার কারণে দেশে পালিয়ে যাওয়া ওই অভিযুক্তকে ফেরত পাওয়া সম্ভব নয়। তদন্তকারীদের এমন বক্তব্যের পরিপ্রেক্ষিতে মামলার নিষ্পত্তি করে উপরোক্ত মন্তব্য করল শীর্ষ আদালত।

আরও পড়ুন: কাবুলে পৌঁছল ভারতের ত্রাণ, কী কী পাঠানো হল?

ভারতীয় ফৌজদারি আইন (IPC) ছাড়াও ২০০০ সালের তথ্যপ্রযুক্তি আইন অনুযায়ী অভিযুক্ত ওই নাইজেরীয় নাগরিককে ২০২২ সালের ১৩ মে জামিন দেয় ঝাড়খণ্ড হাইকোর্ট (Jharkhand High Court)। সেই রায়ের বিরুদ্ধে সুপ্রিম কোর্টে আবেদন করে রাজ্য সরকার। এদিকে জামিন মিলতেই উধাও হয়ে যান সেই অভিযুক্ত। পরে জানা যায়, সে দেশে ফিরে গিয়েছে। এই মামলা সূত্রেই দেখা গিয়েছে, বিভিন্ন অপরাধের মামলায় বিদেশি অভিযুক্তরা এভাবেই জামিন পাওয়ার পর হামেশাই উধাও হয়ে যাচ্ছে।

আদালতের এমন উদ্বেগের পরিপ্রেক্ষিতে কেন্দ্র জানায়, এই প্রসঙ্গে ২০১৯ সালেই স্বরাষ্ট্র মন্ত্রকের উদ্যোগে একটি গাইডলাইন তৈরি হয়েছে। এই প্রেক্ষাপটে ওই অভিযুক্তকে ফেরত আনার জন্য ঝাড়খণ্ড সরকারকে যাতে কেন্দ্র সহযোগিতা করে তার নির্দেশ দিয়েছে সুপ্রিম কোর্ট।